b'\n_START_ARTICLE_\nObrnjeni poljski zapis\n_START_PARAGRAPH_\nOb\xc5\x95njeni p\xc3\xb3ljski zap\xc3\xads (tudi prip\xc3\xb3nski ~ ali p\xc3\xb3stfiksni ~; pogosta je tudi angle\xc5\xa1ka tri\xc4\x8drkovna kratica RPN) je zapis aritmeti\xc4\x8dnih izrazov, izpeljan iz poljskega zapisa, ki ga je leta 1920 predlagal poljski filozof in matematik Jan \xc5\x81ukasiewicz._NEWLINE_Na\xc4\x8din obrnjenega poljskega zapisa sta predlagala Friedrich Bauer in Edsger Dijkstra v zgodnjih 1960-ih zaradi zmanj\xc5\xa1anja pomnilni\xc5\xa1kega prostora in izkori\xc5\xa1\xc4\x8danje sklada pri ra\xc4\x8dunanju izrazov. Zapis in algoritme je sredi 1960. let razvil avstralski filozof in ra\xc4\x8dunalnikar Charles Hamblin, saj je omogo\xc4\x8dal breznaslovni pomnilnik._NEWLINE_Kot uporabni\xc5\xa1ki vmesnik za izra\xc4\x8dune in zapis je bil prvi\xc4\x8d uporabljen pri namiznih ra\xc4\x8dunalih Hewlett-Packard v poznih 1960., zatem pa v ro\xc4\x8dnem ra\xc4\x8dunalu HP-35, ki je pri\xc5\xa1el na trg leta 1972. V obrnjenem poljskem zapisu operator sledi operandom, s \xc4\x8dimer je odpravljena potreba po oklepajih. Izraz\xc2\xa0\xc2\xbb3 \xc2\xb7 (4 + 7)\xc2\xab\xc2\xa0tako zapi\xc5\xa1emo kot\xc2\xa0\xc2\xbb3 4 7 + \xc2\xb7\xc2\xab, kar na ra\xc4\x8dunalih z obrnjenim poljskim zapisom opravimo z zaporedjem tipk\xc2\xa0\xc2\xbb3\xc2\xab,\xc2\xa0\xc2\xbbEnter\xc2\xab,\xc2\xa0\xc2\xbb4\xc2\xab,\xc2\xa0\xc2\xbbEnter\xc2\xab,\xc2\xa0\xc2\xbb7\xc2\xab,\xc2\xa0\xc2\xbbEnter\xc2\xab,\xc2\xa0\xc2\xbb+\xc2\xab,\xc2\xa0\xc2\xbb*\xc2\xab\xc2\xa0(nekaj tipkanja si prihranimo s prepisom v enakovreden zapis\xc2\xa0\xc2\xbb4 7 + 3 \xc2\xb7\xc2\xab, ki mu ustreza zaporedje tipk\xc2\xa0\xc2\xbb4\xc2\xab,\xc2\xa0\xc2\xbbEnter\xc2\xab,\xc2\xa0\xc2\xbb7\xc2\xab,\xc2\xa0\xc2\xbb+\xc2\xab,\xc2\xa0\xc2\xbb3\xc2\xab,\xc2\xa0\xc2\xbb*\xc2\xab)._NEWLINE_Izvedbe obrnjenega poljskega zapisa temeljijo na skladu \xe2\x80\x93 operandi so vzeti s sklada, rezultat izra\xc4\x8duna pa je vrnjen na sklad. \xc4\x8ceprav se zdi na\xc4\x8delo sprva obskurno, pa ima obrnjeni poljski zapis prednost, da ga ra\xc4\x8dunalnik zelo preprosto in zategadelj hitro raz\xc4\x8dleni.'